Liselott Blixt (DF), 2014-05-28:
Blot lige en tanke fra den tidligere ordfører, der nævnte den nye skolereform, som regeringen har lavet, og som skulle være med til at hjælpe på det her.
Der tænker jeg, at det kan have den fuldstændig modsatte effekt.
Det eneste, vi hører i dag om børn og unge, som har det dårligt, er, at de skal inkluderes i folkeskolen, hvorimod man ikke tager højde for, at der er nogle, der måske har det lidt sværere og skal have nogle andre tilbud.
Kommer de derimod i en folkeskole, hvor de bliver stigmatiseret og marginaliseret, så er det måske det, der får dem drevet derud, hvor de begår selvmord.
Enhedslisten rejser her en debat, som vi i Dansk Folkeparti er rigtig glade for bliver rejst, for vi synes, det er et område, som vi bliver nødt til at se nærmere på.
I dag dør der
dobbelt så mange af selvmord, som der dør i trafikken, og alligevel har vi en bedre trafikpolitik end selvmordspolitik
Vi synes, det er på sin plads, at man får lavet en handlingsplan, fordi vi mener, det er et område, der bør tilgodeses.
Der er nok mange af os, der har prøvet at have selvmord inde på livet, og vi ved, hvad det betyder for den enkelte.
Mange har nok også haft en tanke om at tage livet af sig selv, og for nogle vil det kun blive en tanke.
Men der er altså nogle, der gør et decideret forsøg, og for nogle lykkes det desværre.
Det er ofte tilfældigheder, der afgør, om man forsøger at tage livet af sig.
Vi har arbejdet meget med selvmord i Danmark, og vi har bragt antallet af de selvmord, som vi havde i 1980'erne, en del ned.
Dog ser vi i dag, at vi stadig væk er et af de lande, som har den højeste selvmordsrate i Norden.
Men en ting er et fuldbyrdet selvmord, som er definitivt og en pludselig afslutning på livet.
Lige så tankevækkende er det, at der er over 10.000, der forsøger at begå selvmord i Danmark.
Og det er jo ikke bare dem, der prøver at begå selvmord, men også de pårørende, som har brug for at blive hjulpet i dagens Danmark.
Vi ved faktisk allerede i dag en masse om, hvem det er, der er mest udsat, og derfor så jeg også gerne, at vi gjorde noget på det forebyggende område, så vi sikrede, at folk ikke kommer derud, hvor de bare tænker det, prøver det eller lykkes med det.
Alle undersøgelser viser, at ensomhed faktisk er noget af det, der slår mange mennesker ihjel, og derfor skal vi også sikre, at man ude i kommunerne sørger for at skabe rum for de mennesker, der sidder alene og måske ingen familie eller venner har, ingen sociale relationer, så de har nogle ting, som de kan mødes med andre mennesker om, får et rum at være i, og sikre, at det ikke er dem, som begår selvmord på grund af ensomhed.
De seneste år har vi desværre også set en stigning blandt unge mennesker, og derfor frygter jeg da også en skolereform, hvor man bare inkluderer og ikke tænker på, hvad det er, der skal hjælpe og støtte de unge mennesker, i stedet for at kigge på nogle af de ting, som vi ved virker.
På nogle uddannelsesinstitutioner har det faktisk virket godt, at der var en psykolog, hvor man kunne komme og få talt om tingene.
Så vi ved faktisk allerede en hel del.
Livslinien, som Enhedslisten henviser til, er også et godt eksempel på, hvordan man kan hjælpe, og det ville helt sikkert være at foretrække, at de havde en åbningstid, så man kunne kontakte dem på alle tider af døgnet.
Så der er mange rigtig gode tanker og eksempler i beslutningsforslaget, men desværre står der ikke noget om finansieringen.
Og så kunne jeg godt tænke mig, at vi fik arbejdet med det her i udvalget og fandt ud af, hvordan den handlingsplan kunne strikkes sammen.
For jeg kan læse mig til, at Center for Selvmordsforskning har til opgave at samle, koordinere og formidle viden om selvmordsadfærd med henblik på at anvende den viden til at foreslå indsatsområder i det forebyggende område.
Og det er nogenlunde det samme som det her råd, man foreslår.
Så jeg kunne godt tænke mig, at vi måske fik kigget på det i udvalgsarbejdet.
Og så er vi positivt stemt for at lave en beretning eller finde ud af, hvordan vi kan komme videre med et emne, der er så vigtigt som at forhindre, at folk begår selvmord.